《次徐漕韵贺留守刘观文祷雪感应》
宋代·许及之

雪霜之忍有至慈，一片到地五谷滋。所以腊中重三白，史讥失时书直辞。

我公卧护北门北，百姓爱公如爱日。及冬祷雪乃爱民，若有鬼神宜率职。

要晴要雨天必从，玉山何独閟烛龙。一夜风师擘冰絮，坐使东国成雪宫。

晓起清愁无复有，如在春风饮醇酒。欲歌零雨劳公归，正尔补天须妙手。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。